Document ID: 31993R1547

ΚΑΝΟΝΙΣΜΟΣ (ΕΟΚ) αριθ. 1547/93 ΤΟΥ ΣΥΜΒΟΥΛΙΟΥ της 14ης Ιουνίου 1993 για τον καθορισμό, για τις σπορές της περιόδου εμπορίας 1992/93, του ποσού της ενίσχυσης στην παραγωγή για ορισμένες ποικιλίες ρυζιού
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς της ορύζης (1), και ιδίως το άρθρο 8α παράγραφος 3,
την πρόταση της Επιτροπής (2),
τη γνώμη του Ευρωπαϊκού Κοινοβουλίου (3),
τη γνώμη της Οικονομικής και Κοινωνικής Επιτροπής (4),
Εκτιμώντας:
ότι ο στόχος της ενίσχυσης στην παραγωγή είναι να προωθήσει τον ποικιλιακό αναπροσανατολισμό της παραγωγής ρυζιού προς ορισμένους τύπους με μεγαλύτερη ζήτηση στην κοινοτική αγορά- ότι οι ποικιλίες για τις οποίες υπάρχει ζήτηση έχουν, συνήθως, χαμηλότερη απόδοση από τις ποικιλίες που καλλιεργούνται κατά παράδοση-
ότι η ενίσχυση στην παραγωγή θα πρέπει να καθοριστεί σε επίπεδο τέτοιο ώστε, λαμβάνοντας παράλληλα υπόψη και το χαμηλότερο εισόδημα που οφείλεται στη μικρότερη απόδοση των εν λόγω ποικιλιών, να παρέχει τη δυνατότητα ανάπτυξης της παραγωγής σε συνάρτηση με τις πραγματικές δυνατότητες διάθεσής της-
ότι ο κανονισμός (ΕΟΚ) αριθ. 3878/87 του Συμβουλίου της 18ης Δεκεμβρίου 1987 σχετικά με την ενίσχυση στην παραγωγή για ορισμένες ποικιλίες ρυζιού (5) καθορίζει, ιδίως, τις περιοχές της Κοινότητας που μπορούν να τύχουν ενισχύσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ενίσχυση στην παραγωγή για ορισμένες ποικιλίες ρυζιού, που αναφέρονται στο άρθρο 8α του κανονισμού (ΕΟΚ) αριθ. 1418/76 και που έχουν σπαρθεί κατά την περίοδο εμπορίας 1992/93 για τη συγκομιδή 1993, καθορίζεται, για τις χώρες που αναφέρονται στο παράρτημα Α του κανονισμού (ΕΟΚ) αριθ. 3878/87, σε 100 Ecu ανά εκτάριο.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 14 Ιουνίου 1993.

Labels: 17
19
6